སྤྱིར་ས་ཡོམ་འགའ་ཞིག་གིས་དངོས་སུ་སེམས་ཅན་གྱི་ཚེ་སྲོག་སོགས་ལ་གནོད་ཀྱི་མེད་ཀྱང་དེ་ལས་བྱུང་བའི་ས་རུད་དང༌།ཁང་པ་དང་ཟམ་པ་སོགས་སྡིབ་སྐྱོན་འབྱུང་བ་ལས་སེམས་ཅན་གྱི་ཚེ་སྲོག་སོགས་ལ་གནོད་གྱོང་ཆེན་པོ་ཕྲད་ཀྱི་ཡོད།འོ་ན་ས་ཡོམ་ཤུགས་ཆེ་ཆུང་ཇི་ལྟར་འབྱུང་བ་ནི།ས་ཤུན་འོག་གི་བྲག་རྡོར་གས་ཆག་འབྱུང་ཚབས་ཆེ་ཆུང་དང་ས་རིམ་གནས་སྤོ་བྱེད་སྟངས་ལ་རག་ལས་པ་ཞིག་ཡིན།མང་པོ་ཞིག་གིས་ས་ཡོམ་ནི་སྐབས་སྐབས་སུ་མ་གཏོགས་མི་བྱུང་བར་སེམས་ཀྱང་དོན་དངོས་ཐོག་དེ་ལས་ལྡོག་ཏེ་ཉིན་ལྟར་ས་ཡོམ་འགུལ་ཤུགས་ཆུང་རིགས་༨༠༠༠ལྷག་ཙམ་འབྱུང་བཞིན་ཡོད་ཅིང་དེ་དག་ལས་ས་ཡོམ་གཅིག་སྟོང་གཅིག་བརྒྱ་ཙམ་ཞིག་ང་ཚོས་ཚོར་མི་ཐུབ།འོན་ཀྱང་ས་ཡོམ་འགུལ་ཤུགས་འབྲིང་བ་ནི་ལོ་ལྟར་ཐེངས་བཞི་བཅུ་ཙམ་འབྱུང་ཞིང་དེས་སེམས་ཅན་གྱི་ཚེ་སྲོག་དང་རྒྱལ་ཁབ་ཀྱི་དཔལ་འབྱོར་ལ་གནོད་སྐྱོན་ཐེབས་བཞིན་ཡོད།འགུལ་ཤུགས་ཆེ་རིགས་ནི་ལོ་གཉིས་རེར་འབྱུང་ཞིང༌།དེ་ལས་ཀྱང་ཆེས་ཤིན་ཏུ་འགུལ་ཤུགས་ཆེ་རིགས་ནི་ལོ་བརྒྱ་རེར་འབྱུང་བར་བཤད།